บล.หืดขึ้นคอครึ่งปีหลัง
รายได้ลดฮวบ-รายจ่ายบานเปิดทำเงินตราตปท.ช่วยบลจ.
20 ส.ค. 2554

รายได้ลดฮวบ-รายจ่ายบานเปิดทำเงินตราตปท.ช่วยบลจ.
หุ้น บล.ไม่น่าสนใจครึ่งปีหลัง รายได้ลดตามวอลุม ต้นทุนเพิ่มหลายด้าน กด ROE ต่ำ
นางภัทธีรา ดิลกรุ่งธีระภพ ประธานเจ้าหน้าที่บริหาร บริษัทหลักทรัพย์ (บล.) ดีบีเอส วิคเคอร์ส (ประเทศไทย) และนายกสมาคมบริษัทหลักทรัพย์ เปิดเผยว่า ในช่วงครึ่งหลังของปีนี้หุ้นธุรกิจหลักทรัพย์จะได้รับความน่าสนใจน้อยลงเมื่อเทียบกับช่วงครึ่งปีแรก 
ทั้งนี้ แนวโน้มธุรกิจหลักทรัพย์จะมีผลการดำเนินงานลดลงเนื่องจากหลายสาเหตุ ตั้งแต่การเมืองยังอยู่ในสถานการณ์ที่ไม่ชัดเจน ขณะที่ดอกเบี้ยยังอยู่ในช่วงขาขึ้น แม้กำไรของบริษัทจดทะเบียน (บจ.) ยังมีอัตราการเติบโต ซึ่งส่วนใหญ่ได้แสดงผลออกมาน่าประหลาดใจมากในช่วงไตรมาสแรก จึงคาดว่ามูลค่าการซื้อขายหุ้นโดยรวมในครึ่งปีหลังน่าจะเฉลี่ยไม่ต่ำกว่า 2 หมื่นล้านบาทต่อวัน เมื่อเทียบกับครึ่งปีแรกที่คาดว่าเฉลี่ยที่ 2.6 หมื่นล้านบาท




ะเดียวกัน บริษัทหลักทรัพย์เองก็มีต้นทุนที่เพิ่มขึ้นจากหลายด้าน เพราะต้องปรับตัวให้เข้ากับกฎเกณฑ์และการปรับปรุงประสิทธิภาพการทำงาน เพื่อให้สามารถแข่งขันในอุตสาหกรรมที่เปลี่ยนแปลงไปได้ 
“ตอนนี้โบรกเกอร์มีต้นทุนที่เพิ่มขึ้นและต้องปรับตัวหลายอย่าง เนื่องจากตลาดทุนมีสินค้าที่หลากหลายเพิ่มขึ้น แม้ว่าช่วยเพิ่มมูลค่าให้ธุรกิจหลักทรัพย์ แต่บริษัทต้องมีต้นทุนสร้างความพร้อมให้กับพนักงาน เพื่อสามารถตอบโจทย์ในการบริการให้กับลูกค้าได้ รวมทั้งต้องปรับเปลี่ยนระบบการซื้อขายตามที่ตลาดหลักทรัพย์กำหนดไว้ เพื่อให้บริษัทสามารถแข่งขันได้ในอนาคต” นางภัทธีรา กล่าว
ปัจจุบันกลุ่มบริษัทหลักทรัพย์มีอัตราผลตอบแทนส่วนของผู้ถือหุ้น (ROE) เพียง 10% ซึ่งถือว่าเป็นระดับที่นักลงทุนให้ความสนใจน้อยมาก แม้จะมีการควบรวมกิจการกัน ROE ก็ยังไม่ถึงระดับเหมาะสมที่ 15% และรายได้จากพอร์ตของ บล.แต่ละแห่งก็จะลดลงตามปริมาณการซื้อขายที่ลดลงเช่นกัน
สำหรับกรณีที่นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) จะให้มีสัญญาซื้อขายล่วงหน้าอัตราแลกเปลี่ยนนั้น นางเกศรา มัญชุศรี กรรมการผู้จัดการบริษัท ตลาดอนุพันธ์ (ประเทศไทย) หรือ TFEX กล่าวว่า หากนโยบายต้องการให้เกิดสินค้านี้ ทางตลาดหลักทรัพย์พร้อมจะทำงานในรายละเอียด 
อย่างไรก็ตาม ในแผนพัฒนาตลาดทุนระบุไว้ว่า สัญญาซื้อขายดังกล่าวจะเกิดขึ้นในปี 2555 
นายประเวช องอาจสิทธิกุล ผู้ช่วยเลขาธิการอาวุโส สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวว่า อยากให้ บล.ทำธุรกรรมเกี่ยวกับอัตราแลกเปลี่ยนได้ เพราะจะช่วยสนับสนุนธุรกิจของบริษัทหลักทรัพย์ จัดการลงทุน (บลจ.) ปัจจุบันเมื่อลูกค้าลงทุนผ่านกองทุนเพื่อไปลงทุนต่างประเทศ (FIF) ธุรกรรมอัตราแลกเปลี่ยนวิ่งไปสู่ธนาคารพาณิชย์ทั้งหมด 
“ทุกวันนี้ทาง บลจ.ต้องวิ่งไปหาธนาคารเพื่อแลกเปลี่ยนเงินตรา ส่วน บล. กองทุนส่วนบุคคล ไปลงทุนต่างประเทศก็ต้องไปแลกเงินที่แบงก์” นายประเวช กล่าว